Դմիտրի Ժուրավլյով

**Դմիտրի Նիկոլաևիչ Ժուրավլյով** (, ), խորհրդային և ռուսական թատրոնի ու կինոյի դերասան, էստրադային արտիստ, ասմունքի վարպետ, ռեժիսոր և մանկավարժ: ԽՍՀՄ ժողովրդական արտիստ (1979): Ստալինյան երկրորդ աստիճանի մրցանակի դափնեկիր (1949):

## Կենսագրություն
Դմիտրի Ժուրավլյովը ծնվել է 1900 թվականի հոկտեմբերի 11(24)-ին Ալեքսեևկա գյուղում (ներկայումս՝ Ուկրաինայի Խարկովի մարզի Պերվոմայսկի շրջան):

Դերասանական գործունեությունն սկսել է 1920 թվականին՝ Սիմֆերոպոլի դրամատիկական թատրոնում (ներկայումս՝ Ղրիմի Մ. Գորկու անվան ակադեմիական թատրոն)։ 1922 թվականին՝ Վախթանգովի ստուդիա չընդունվելուց հետո, ընդունվել է Մոսկվայի Մ. Մինայի դրամատիկական ստուդիա, որտեղ սովորել է երկու տարի։ Այդ ընթացքում հանդես է եկել Կալյաևի ժողովրդական տանը՝ Եվսեյ Լյուբիմով-Լանսկոյի թատերախմբում։

1924-1928 թվականներին եղել է Մոսկվայի գեղարվեստական թատրոնի Երրորդ ստուդիայի (1926 թվականից՝ Ե. Վախթանգովի անվան թատրոն) օժանդակ կազմի դերասան: 1927 թվականին ավարտել է թատրոնին կից դպրոցը (ներկայումս՝ Բորիս Շչուկինի անվան թատերական ինստիտուտ), իսկ 1928-1936 թվականներին (այլ տվյալներով՝ մինչև 1939 թվականը) շարունակել է հանդես գալ Ե. Վախթանգովի անվան թատրոնում։

1928 թվականից սկսել է ելույթներ ունենալ համերգներում՝ ասմունքելով Ա. Պուշկինի, Ա. Բլոկի, Վ. Մայակովսկու բանաստեղծությունները, ինչպես նաև Ի. Բաբելի և Մ. Զոշչենկոյի պատմվածքները։ Հետագայում ամբողջությամբ նվիրվել է գեղարվեստական ընթերցանությանը։ Նրա այս որոշման վրա զգալի ազդեցություն են ունեցել ասմունքող Ալեքսանդր Զակուշնյակի ստեղծագործությունները։ 1930 թվականին Մոսկվայի գրողների տանը հանդես է եկել հետևյալ ծրագրով՝ Ա. Պուշկինի «Պղնձե հեծյալը», Վ. Մայակովսկու «Ամբողջ ձայնով», Մ. Զոշչենկոյի «Մատրյոնիշչա», Ի. Բաբելի «Աղը» և Ֆ. Դոստոևսկու «Բոբոկը»:

մինի|280px|Ժուրավլյովի գերեզմանը Մոսկվայի Տրոեկուրովյան գերեզմանատանը
1931 թվականին Մոսկվայի Պ. Չայկովսկու անվան կոնսերվատորիայի փոքր դահլիճում կայացել է նրա առաջին մենահամերգը։

1937 թվականին Ասմունքողների առաջին համամիութենական մրցույթում զբաղեցրել է երկրորդ տեղը։

1939-1986 թվականներին եղել է Մոսկվայի ֆիլհարմոնիայի մենակատար, զբաղվել է նաև ռեժիսորական աշխատանքով։

1955-1975 թվականներին դասավանդել է Մոսկվայի Մ. Գորկու անվան գեղարվեստական ակադեմիական թատրոնին կից գործող Վ. Նեմիրովիչ-Դանչենկոյի անվան դպրոց-ստուդիայում՝ 1971 թվականից՝ որպես պրոֆեսոր։

Հեռուստառադիոյի ֆոնդում պահպանվում են նրա կատարմամբ 150-ից ավել գրական ձայնագրություններ։ Վարել է «Ձեր ընթերցանության շրջանակը» և «Ձայնային գիրք» ռադիոհաղորդաշարերը։ Պահպանվել են նաև նրա հուշերի ձայնագրությունները Սվյատոսլավ Ռիխտերի, Նինա Դորլիակի և Գենրիխ Նեյգաուզի մասին։

Դմիտրի Ժուրավլյովը մահացել է 1991 թվականի հուլիսի 1-ին Մոսկվայում։ Թաղված է Տրոեկուրովյան գերեզմանատանը։

### Ընտանիք
Դուստրը՝ Նատալյա Ժուրավլյովան (1937-2017), ՌԴ վաստակավոր արտիստ (2000) էր, ամուսնացած է եղել գրողներ Յուրի Լիբեդինսկու և Լիդիա Լիբեդինսկայայի որդու հետ։

## Մրցանակներ և կոչումներ
* ՌԽՖՍՀ վաստակավոր արտիստ (1947)
* ՌԽՖՍՀ ժողովրդական արտիստ (1960)
* ԽՍՀՄ ժողովրդական արտիստ (1979)
* Ստալինյան երկրորդ աստիճանի մրցանակ (1949)՝ գեղարվեստական ասմունքի համար
* Երկու շքանշան և մեդալ

## Ստեղծագործական կյանք
### Ե. Վախթանգովի անվան թատրոն

### Ֆիլմագրություն

#### Հնչյունավորում

## Ծանոթագրություններ

## Գրականություն
* Журавлев Д. Н. Беседы об искусстве чтеца. М., 1977.
* Журавлев Д. Н. Жизнь. Искусство. Встречи. М., 1985.
* Гончаров A. Н. Д. Н. Журавлев // Театр. — 1941. — № 5. — С. 66—73.
* Верховский Н. Ю. Книга о чтецах. М.—Л., 1950, с. 169—171, 188—191.
* Верховский Н. Ю. Д. Н. Журавлев. М., 1951.
* Дмитрий Журавлев читает «Пиковую даму» // Театр. 1956. № 5.
* Юзовский Ю. Автор и актёр // Вопросы литературы. — 1960. — № 8.
* Дубнова Е. Я. О литературной эстраде. М., 1979. С. 74—79.
* Д. Н. Журавлев. К 95-летию со дня рождения. М.: Гостелерадиофонд, 1994.

## Արտաքին հղումներ
* Դմիտրի Ժուրավլյովի մասին Կրկեսային և էստրադային արվեստի հանրագիտարանում
* Դմիտրի Ժուրավլյովի մասին Հեռուստառադիոյի ֆոնդի կայքում
* Մամուլի ասուլիս՝ նվիրված Դմիտրի Ժուրավլյովի ձայնագրությունների հրապարակմանը (2007)
* Վլ. Լուկով «Դմիտրի Ժուրավլյով» «Շեքսպիրի աշխարհ» էլեկտրոնային հանրագիտարան, 2011

Կատեգորիա:20-րդ դարի դերասաններ
Կատեգորիա:20-րդ դարի թատերական մանկավարժներ
Կատեգորիա:20-րդ դարի ռեժիսորներ
Կատեգորիա:Ե․ Վախթանգովի անվան թատրոնի անձինք
Կատեգորիա:Խորհրդային դերասաններ
Կատեգորիա:Խորհրդային թատերական մանկավարժներ
Կատեգորիա:Խորհրդային կինոռեժիսորներ
Կատեգորիա:Խորհրդային հնչյունավորողներ
Կատեգորիա:Մանկավարժներ այբբենական կարգով
Կատեգորիա:Պատվո շքանշանի ասպետներ
Կատեգորիա:Ռեժիսորներ այբբենական կարգով
Կատեգորիա:Տրոեկուրովյան գերեզմանատանը թաղվածներ